《爪茉莉 喻灯花》
清代·赵承光

惨淡黄昏，看孤灯结蕊。顿显得、闷怀无绪。星明月暗，有何事、频频细语。

只昨宵、如穗如珠，今宵又复如许。

沉吟往事，剔银缸、搜新句。浑忘了、更长凄楚。而今值恁，层层累累凝聚。

喻灯花、鹊噪鸦鸣无据，后夜再休重做。

作者简介：浙江钱塘人，字希孟。朱矞三妻。精研史籍及汉魏三唐诸家，喜吟咏。有《闲远楼稿》。